**МИНИСТЕРСТВО НА ЗЕМЕДЕЛИЕТО И ХРАНИТЕ**

Проект

**Наредба за допълнение на Наредба № 10 от 2009 г. за максимално допустимите концентрации на нежелани субстанции и продукти във фуражите** (Обн., ДВ. бр. 29 от 2009 г.; изм. и доп., бр. 49 от 2010 г., бр. 103 от 2011 г., бр. 92 от 2015 г., бр. 12 от 2019 г., бр. 26 от 2020 г.)

**§ 1.** В наименованието на наредбата накрая се добавя „и определяне на категориите фуражни суровини, които могат да бъдат използвани за етикетирането на храни за домашни любимци“.

**§ 2.** В чл. 1 се създава т. 3:

„3. начина на изписване на специфичните наименования на определени фуражни суровини използвани за етикетирането на храни за домашни любимци.“

**§ 3.** Създава се раздел IV „Определяне на категориите фуражни суровини, които могат да бъдат използване за етикетирането на храни за домашни любимци“ с чл. 8:

**„Раздел IV**

**Определяне на категориите фуражни суровини, които могат да бъдат използвани за етикетирането на храни за домашни любимци**

Чл. 8. При етикетиране на храни за домашни любимци, съгласно чл. 19, буква „б“ от Регламент (ЕО) № 767/2009 на Европейския парламент и на Съвета от 13 юли   
2009 г. относно пускането на пазара и употребата на фуражи, за изменение на Регламент (ЕО) № 1831/2003 на Европейския парламент и на Съвета, за отмяна на Директива 79/373/ЕИО на Съвета, Директива 80/511/ЕИО на Комисията, директиви 82/471/ЕИО, 83/228/ЕИО, 93/74/ЕИО, 93/113/ЕО и 96/25/ЕО на Съвета, както и на Решение 2004/217/ЕО на Комисията (ОВ бр. L 229 от 2009 г.), обозначението на конкретното наименование на фуражната суровина може да бъде заменено от наименованието на категорията, към която принадлежи фуражната суровина, съгласно приложение № 3.“

**§ 4.** В допълнителните разпоредби, в § 2, се правят следните допълнения:

1. Създава се нова т. 13:

„13. Директива 82/475/ЕИО на Комисията от 23 юни 1982 година относно определяне на категориите съставки, които могат да бъдат използвани за етикетирането на комбинирани храни за домашни любимци (специално българско издание, глава 3, том 4)“;

2. Създава се т. 14:

„14. Директива 91/334/ЕИО на Комисията от 06 юни 1991 година за изменение на Директива 82/475/ЕИО относно определяне на категориите съставки, които могат да бъдат използвани за етикетирането на комбинирани храни за домашни любимци (специално българско издание, глава 3, том 10)“;

3. Създава се т. 15:

„15. Директива 98/67/ЕО на Комисията от 7 септември 1998 година за изменение на Директиви 80/511/ЕИО, 82/475/ЕИО, 91/357/ЕИО и Директива 96/25/ЕО на Съвета и за отмяна на Директива 92/87/ЕИО (специално българско издание, глава 3, том 25).

**§ 5.** В заключителните разпоредби, в § 3, след думите „ал. 3“ се добавя „и ал. 4“.

**§ 6.** Създава се приложение № 3 към чл. 8:

„Приложение № 3

към чл. 8:

Категории фуражни суровини, които могат да бъдат посочени вместо отделни фуражни суровини

|  |  |
| --- | --- |
| **Описание на категория** | **Дефиниция** |
| 1. Месо и животински продукти | Всички месести части на заклани топлокръвни сухоземни животни, пресни или съхранявани по подходящ начин, както и всички продукти и деривати от преработката на трупа или на части от трупа на топлокръвни сухоземни животни |
| 2. Мляко и млечни продукти | Всички млечни продукти, пресни или съхранявани по подходящ начин, и продуктите, получени от преработката им |
| 3. Яйца и яйчни продукти | Всички яйчни продукти, пресни или съхранявани по подходящ начин, и продуктите, получени от преработката им |
| 4. Масла и мазнини | Всички животински и растителни масла и мазнини |
| 5. Дрожди | Всички дрожди, чиито клетки са убити или изсушени |
| 6. Риба и рибни продукти | Риби или части от риби, пресни или съхранявани по подходящ начин, и продуктите, получени от преработката им |
| 7. Зърнени култури | Всички видове зърнени култури, независимо от количеството им в сместа, или продукти от скорбялна ендосперма |
| 8. Зеленчуци | Всички видове зеленчуци и бобови растения, пресни или съхранявани по подходящ начин |
| 9. Продукти с растителен произход | Продукти, получени от преработката на зеленчукови продукти, и по-специално на зърнени култури, зеленчуци, бобови растения и маслодайни семена |
| 10. Протеинови екстракти от зеленчуци | Всички продукти с растителен произход, в които протеините са концентрирани след съответно преработване и съдържат поне 50 % суров протеин спрямо сухото вещество, които могат да бъдат преструктурирани |
| 11. Минерали | Всички неорганични вещества, подходящи за храненето на животни |
| 12. Различни захари | Всички видове захар |
| 13. Плодове | Всички видове плодове, пресни или съхранявани по подходящ начин |
| 14. Ядки | Всички ядки с черупки |
| 15. Семена | Всички видове семена, отделни или пресовани |
| 16. Водорасли | Водорасли, пресни или съхранявани по подходящ начин |
| 17. Мекотели и ракообразни | Всички видове мекотели, ракообразни, черупчести, пресни или съхранявани по подходящ начин, както и продуктите от преработката им |
| 18. Насекоми | Всички видове насекоми и етапите им на развитие |
| 19. Тестени изделия | Всички видове хляб, кейкове, бисквити и макаронени изделия |

“

**ЗАКЛЮЧИТЕЛНА РАЗПОРЕДБА**

**§ 7.** Наредбата влиза в сила от деня на обнародването ѝ в „Държавен вестник“.

**Кирил вътев**

*Министър на земеделието и храните*